Fingerpori on aiemmin nähty sarjakuvan lisäksi esimerkiksi näyttämöllä ja lumiveistoksina. Nyt se ikuistetaan kerrostalon seinään.

Tampereelle toteutaan harvinainen taideteos. Tesoman kaupunginosan julkisivuihin nousee suositun sarjakuvataiteilijan Pertti Jarlan Fingerpori-aiheinen maalausteos.

Muraaliteos on osa valtakunnallista UPEA18-taidefestivaalia. Festivaalia järjestämässä oleva Hanne Heinonen kertoo, että taiteilija Pertti Jarla on suunnitellut taideteoksen ja sen toteuttaa festivaalin maalausryhmä.

Festivaalin mukaan julkisivuihin ei tule tekstejä. Antti Eintola / Yle

Maalauksia tulee yhteensä kolme. Niistä ensimmäinen on nyt valmis osoitteessa Kohmankaari 2–6.

Jarla on vuodesta 2007 keskittynyt omaan Fingerpori-sarjakuvaansa. Sarjakuva on tunnettu etenkin sanaleikeistä.

Tesoman muraaliin ei Heinosen mukaan tule tekstejä. Kukin saa itse kuvitella sanaleikit.

Teatteria ja veistoksia

Fingerporia on aiemmin sovitettu esimerkiksi teatterin näyttämölle. Sarjakuvasta on myös tehty lumiveistoksia.

Vuonna 2014 Nokian seurakunta ripusti seurakuntakeskuksensa seinään Pertti Jarlan luvalla silloin maailman suurimman Fingerporin. Julisteella oli leveyttä 4,5 metriä ja korkeutta 2 metriä.

Toista maalausta maalataan parhaillaan. Antti Eintola / Yle

Taidefestivaali järjestetään kolmetta kertaa ja se tuo kaupunkitaidetta ja tapahtumia 12 suomalaiskaupunkiin. Kohteita on yhteensä 20 ja ne toteutetaan syyskuun aikana.

Yle ei tavoittanut taiteilija Pertti Jarlaa. Hän on aiemmin sanonut, että moni sanaleikeistä on yleisön lähettämä.

– Lukijat ovat olleet hirveän aktiivisia kaksimielisyyksien lähettäjiä. Minulla on nytkin joku 600–700 mailia lukematta, joissa on näitä ehdotuksia, kertoi Jarla Ylen aamu-tv:ssä.

Lue lisää:

Kari Väänänen näyttelee Fingerpori-elokuussa

Sarjakuva lumesta ja jäästä – Fingerporin Heimo seikkailee Kemin keskustassa

Minkälainen mies keksii Fingerporin? – haastattelussa sarjakuvataiteilija Pertti Jarla

Pertti Jarlalle tulvii kaksimielisiä ehdotuksia – moni yleisön ideoista päätyy sarjakuvaksi Fingerporiin

Nokian seurakunnan villit viestit saavat jatkoa Fingerporista